S-359/2007

Mál þetta, sem var dómtekið föstudaginn 30. maí 2008, höfðaði sýslumaðurinn á Akureyri hér fyrir dómi með ákæru þann 20. júní 2007, gegn A, B og X9, þá til heimilis að ..., en nú að ..., sama stað,

„fyrir eftirtalin fíkniefnalaga- og umferðarlagabrot:

[...]

B.

Gegn ákærða [X] fyrir að hafa laugardaginn 18. nóvember 2006 haft í vörslum sínum 1 töflu af MDMA að heildarþyngd 0,25 grömm þegar lögreglan leitaði á honum í framhaldi af umferðaróhappi í Hörgárbyggð við Bægisá.

C.

Gegn A, B og [X] fyrir að hafa laugardaginn 18. nóvember 2006 haft í vörslum sínum 34 töflur að MDMA (ecstasy), samtals 8,91 gramm og 9,61 gramm af amfetamíni í bifreiðinni PJ-640 í Hörgárbyggð við Bægisá.

D.

Gegn ákærða [X] fyrir að hafa laugardaginn 18. nóvember 2006 ekið bifreiðinni PJ-640 norður Norðurlandsveg í Hörgárbyggð undir áhrifum fíkniefna (amfetamíns 245 ng/ml og MDMA 215 ng/ml blóðs) frá Reykjavík áleiðis til Reykjavíkur, uns hann ók bifreiðinni út af veginum við býlið Bægisá í Öxnadal.

Brot samkvæmt A-C lið ákæru teljast varða við 2. gr., sbr. 5. og 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um sölu og meðferð ávana og fíkniefna nr. 233, 2001.

Brot samkvæmt D lið ákæru telst varða við 1. mgr., sbr. 2. mgr. 45. gr. A, sbr. 1. mgr. 100. gr. umferðarlaga nr. 50, 1987, sbr. laga nr. 66, 2006.

Þess er krafist að ákærðu verði dæmdir til refsingar og ákærði [X] auk þess til sviptingar ökuréttar samkvæmt 101. gr. og 1. mgr., sbr. 4. mgr. 102. gr. nefndra umferðarlaga, sbr. lög nr. 66, 2006.

Þess er krafist að ákærðu verði gert að sæta upptöku á ólöglegum fíkniefnum sem hér segir samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001:

I) [...]

II) Ákærða [X] á 1 töflu, samtals 0,25 grömm, af MDMA sem lögregla lagði hald á samkvæmt efnaskrá nr. 10816.

III) Ákærðu A, B og [X] sameiginlega á 31 töflu, samtals 8,91 grömmum, af MDMA sem lögregla lagði hald á samkvæmt efnaskrá 10789.“

Við þingfestingu þessa máls felldi ákæruvaldið niður kröfugerð um upptöku í liðum I) og III) hér næst að ofan, með vísan til þess að efnið hefði þegar verið gert upptækt með dómi.

Þáttur ákærða var skilinn frá máli nr. S-207/2007 með heimild í 24. gr. laga um meðferð opinberra mála nr. 19, 1991 og dæmdur sér í lagi í þessu máli.

Ákærði krefst þess að verða dæmdur til vægustu refsingar sem lög leyfa. Hann hefur komið fyrir dóminn og viðurkennt brot sín eins og þeim er lýst í ákæru. Með játningu hans, sem ekki verður efað að sé sannleikanum samkvæm, enda í samræmi við efni rannsóknargagna, er nægilega sannað að hann hafi gerst sekur um þá háttsemi sem í ákæru er lýst og varðar við þar tilgreind refsiákvæði.

Sakaferill ákærða hefur ekki áhrif við ákvörðun refsingar hans. Hún ákveðst 30 daga fangelsi, sem verður skilorðsbundið eins og í dómsorði greinir. Þá verður hann dæmdur til greiðslu 140.000 króna sektar, sem skal greiðast innan fjögurra vikna frá birtingu þessa dóms að telja, en ákærði sæta fangelsi í 10 daga ella. Þá ber að svipta hann ökurétti, sbr. 4. mgr. 102. gr. laga nr. 50, 1987, en þar er kveðið á um að hafi verið brotið gegn 45. gr. a nefndra umferðarlaga skuli svipting ökuréttar eigi vara skemur en þrjá mánuði og allt að tveimur árum eftir alvarleika brots. Með hliðsjón af því að tvenns konar efni mældust í blóði ákærða og að teknu tilliti til styrkleika þeirra ákveðst sviptingartíminn eitt ár frá birtingu dómsins.

Ekkert yfirlit hefur verið lagt fram um sakarkostnað í þessu máli. Gerði sækjandi kröfu við fyrirtöku þess um að sakarkostnaður yrði dæmdur samkvæmt ljósriti af reikningi sem finna má meðal sakargagna. Í 2. mgr. 168 gr. laga nr. 19, 1991 kemur fram að rannsóknari skuli taka saman yfirlit yfir þau útgjöld af máli er telst til sakarkostnaðar og láta það fylgja málsgögnum. Verður ekki litið svo á að úr verði bætt með því að vísa til einstakra skjala meðal rannsóknargagna við dómtöku máls. Verður ákærði því ekki dæmdur til greiðslu sakarkostnaðar á rannsóknarstigi. Ákærði verður dæmdur til að greiða þóknun skipaðs verjanda síns á dómstigi eins og í dómsorði greinir. Virðisaukaskattur er þar innifalinn.

Gera ber upptækt efni eins og krafist er.

E-kk-nf S-kk-nf héraðsdómari kveður upp dóm þennan.

D Ó M S O R Ð:

Ákærði, X, sæti 30 daga fangelsi og greiði 140.000 krónur í sekt til ríkissjóðs. Fresta skal fullnustu fangelsisrefsingarinnar og skal hún niður falla að liðnum tveim árum frá dómsuppsögu haldi ákærði almennt skilorð sbr. 57. gr. almennra hegningarlaga nr. 19, 1940, sbr. 4. gr. laga nr. 22, 1955. Fangelsi í 10 daga komi stað sektarinnar verði hún ekki greidd innan fjögurra vikna frá birtingu þessa dóms að telja.

Ákærði er sviptur ökurétti í eitt ár frá birtingu dómsins að telja.

Ákærði greiði þóknun skipaðs verjanda síns, Ó-kk-ef R-kk-ef Ó-kk-ef hdl., 56.025 krónur.

Gerð er upptæk ein tafla, samtals 0,25 grömm, af MDMA, með efnaskrárnr. 10816.